Uredba Komisije (ES) št. 2011/2003

z dne 14. novembra 2003

o spremembi prilog I in III k Uredbi Sveta (EGS) št. 2377/90 o določitvi postopka Skupnosti za določitev najvišjih dovoljenih vrednosti ostankov zdravil za uporabo v veterinarski medicini v živilih živalskega izvora

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2377/90 z dne 26. junija 1990 o določitvi postopka Skupnosti za določitev najvišjih dovoljenih vrednosti ostankov zdravil za uporabo v veterinarski medicini v živilih živalskega izvora [1], kakor je bila nazadnje spremenjena z Uredbo Komisije (ES) št. 1873/2003 [2], ter zlasti členov 6, 7 in 8 Uredbe,

ob upoštevanju naslednjega:

(1) V skladu z Uredbo (EGS) št. 2377/90 se morajo postopoma določiti najvišje dovoljene vrednosti ostankov za vse farmakološko aktivne snovi, ki se v Skupnosti uporabljajo v zdravilih za uporabo v veterinarski medicini za živali, namenjene proizvodnji živil.

(2) Najvišje dovoljene vrednosti ostankov je treba določiti šele potem, ko odbor za zdravila za uporabo v veterinarski medicini preuči vse s tem povezane podatke o varnosti ostankov zadevne snovi za potrošnika živil živalskega izvora in o vplivu ostankov na industrijsko predelavo živil.

(3) Pri določanju najvišjih dovoljenih vrednosti ostankov zdravil za uporabo v veterinarski medicini v živilih živalskega izvora je treba opredeliti živalsko vrsto, pri kateri so lahko ostanki prisotni, mejne vrednosti, do katerih so lahko prisotni v vsakem od zadevnih mesnih tkiv, pridobljenih iz zdravljene živali (ciljno tkivo), in vrsto ostanka, ki je pomemben za nadzorovanje ostankov (marker ostanek).

(4) Za nadzor ostankov, kakor je določen v ustrezni zakonodaji Skupnosti, je treba najvišje dovoljene vrednosti običajno določiti za ciljna tkiva jeter ali ledvic. Vendar pa se jetra in ledvice pogosto odstranijo iz klavnih trupov, namenjenih za mednarodno trgovino, zato je treba najvišje dovoljene vrednosti vedno določiti tudi za mišično in maščobno tkivo.

(5) Pri zdravilih za uporabo v veterinarski medicini, namenjenih uporabi pri nesnicah, živalih v laktaciji ali čebelah, se morajo najvišje dovoljene vrednosti ostankov določiti tudi za jajca, mleko ali med.

(6) V Prilogo I k Uredbi (EGS) št. 2377/90 je treba vnesti alfa-cipermetrin in metamizol.

(7) Da bi omogočili končanje znanstvenih študij, je treba v Prilogo III k Uredbi (EGS) št. 2377/90 vnesti foksim.

(8) Pred začetkom veljavnosti te uredbe je treba državam članicam odobriti primerno obdobje, da lahko dovoljenja za promet z zadevnimi zdravili za uporabo v veterinarski medicini, ki so bila izdana v skladu z Direktivo 2001/82/ES [3] Evropskega parlamenta in Sveta, po potrebi prilagodijo določbam te uredbe.

(9) Ukrepi, predvideni v tej uredbi, so v skladu z mnenjem Stalnega odbora za zdravila za uporabo v veterinarski medicini –

SPREJELA NASLEDNJO UREDBO:

Člen 1

Prilogi I in III k Uredbi (EGS) št. 2377/90 se spremenita, kakor je določeno v Prilogi k tej uredbi.

Člen 2

Ta uredba začne veljati tretji dan po objavi v Uradnem listu Evropske skupnosti.

Uporabljati se začne 60. dan po objavi.

Ta uredba je v celoti zavezujoča in se neposredno uporablja v vseh državah članicah.

V Bruslju, dne 14. novembra 2003

Za Komisijo

Erkki Liikanen

Član Komisije

[1] UL L 224, 18.8.1990, str. 1.

[2] UL L 275, 25.10.2003, str. 9.

[3] UL L 311, 28.11.2001, str. 1.

--------------------------------------------------

PRILOGA

A. Priloga I k Uredbi (EGS) št. 2377/90 se spremeni:

2. Sredstva za zatiranje zajedalcev

2.2 Sredstva za zatiranje ektoparazitov

2.2.3 Piretroidi

"Farmakološko aktivna(-e) snov(-i) | Marker ostanek | Živalska vrsta | MRL | Ciljna tkiva |

alfa-cipermetrin | cipermetrin (vsota izomerov) | govedo, ovce | 20 µg/kg | mišice |

200 µg/kg | maščoba |

20 µg/kg | jetra |

20 µg/kg | ledvice |

20 µg/kg | mleko |

"Farmakološko aktivna(-e) snov(-i) | Marker ostanek | Živalska vrsta | MRL | Ciljna tkiva |

metamizol | 4-metilaminoantipirin | govedo | 100 µg/kg | mišice |

100 µg/kg | maščoba |

100 µg/kg | jetra |

100 µg/kg | ledvice |

50 µg/kg | mleko |

prašiči | 100 µg/kg | mišice |

100 µg/kg | koža in maščoba |

100 µg/kg | jetra |

100 µg/kg | ledvice |

kopitarji | 100 µg/kg | mišice |

100 µg/kg | maščoba |

100 µg/kg | jetra |

100 µg/kg | ledvice" |

B. Priloga III k Uredbi (EGS) št. 2377/90 se spremeni:

2. Sredstva za zatiranje zajedalcev

2.2 Sredstva za zatiranje ektoparazitov

2.2.4 Organofosfati

"Farmakološko aktivna(-e) snov(-i) | Marker ostanek | Živalska vrsta | MRL | Ciljna tkiva |

foksim | foksim | piščanci | 50 µg/kg | mišice |

550 µg/kg | koža in maščoba |

25 µg/kg | jetra |

50 µg/kg | ledvice |

60 µg/kg | jajca |

--------------------------------------------------